laion/Wikipedia-Exotic huggingface dataset:
ג'ו שי

הרפובליקה העממית של סין זהו שם סיני; שם המשפחה הוא ג'ו. ג'וּ שִׂי (בפין-יין: Zhū Xī; בכתב סיני: 朱熹; 18 באוקטובר 1130 – 23 באפריל 1200) היה פילוסוף קונפוציאני סיני בן תקופת שושלת סונג, והדמות המובילה ברציונליזציה של הנאו-קונפוציאניזם. תרומתו החשובה לפילוסופיה הסינית כללה מתן חשיבות לארבעה ספרים קלסיים של הקונפוציאניזם: המאמרות, ספר מנציוס, תורת הגדול ודרך האמצע וקיומה; התמקדות במחקר של הדברים (Géwù/格物), והסינתזה של המושגים הקונפוציאניים היסודיים, ודגש על מדיטציה (תוך לימוד) כשיטה לתיקון מוסרי. ג'ו שי היה מלומד שהתמצא היטב בקלאסיקות בפרשנויות, בספרי ההיסטוריה ובכתבים אחרים של קודמיו. הוא הגיע ממשפחה ענייה, אך כבר מילדות נודע בחוכמתו, ובגיל 18 עבר את הבחינות הקיסריות. הוא שימש פקיד ממשל מספר פעמים, על אף שנמנע ממשרה ציבורית לאורך רוב חייו הבוגרים. ג'ו שי כתב כמעט מאה ספרים ועמד בקשר עם עשרות מלומדים אחרים. הוא שימש מורה לקבוצות של תלמידים שחלקם למדו מפיו במשך שנים. תורתו נבנתה בין השאר על תלמודם של האחים צ'נג, אך ג'ו שי פיתח את התיאוריות המטאפיזיות שלהם בכל מה שנוגע לעיקרון (לי 理) ולכוח החיים (צ'י 氣). חסידיו תיעדו בכתב מעל אלף שיעורים שנתן. ג'ו שי היה צאצא של ג'ו ג'ינגדזה, שר והיסטוריון מתקופת שושלת טאנג אשר הוא ומשפחתו נודעו ביושרם ובכיבוד ההורים שלהם. ג'וּ שִׂי נחשב לפילוסוף הניאו קונפוציאני המשפיע ביותר בסין, ולהוגה המשפיע ביותר בהיסטוריה הסינית אחרי קונפוציוס עצמו, והוא היחיד מבין תריסר הפילוסופים הסיניים הנערצים במקדשים קונפוציאניים שאינו תלמיד ישיר של קונפוציוס. לתהילתו זכה בעיקר בזכות העריכה והפרשנויות שיצר לארבעת הספרים הקלאסיים. יצירותיו אלו, על אף שלא הופצו בימי חייו, שימשו בסיס הידע לבחינות הקיסריות במשך כ-600 שנה, משנת 1313 ועד 1905. ג'וּ שִׂי אף הגדיר את הספרים הנכללים בקאנון הקונפוציאני, הידוע כיום בשם ארבעת הספרים וחמש הקלאסיקות. השפעתו הגיעה אף לקונפוציאניזם היפני, וגם אן חיאנג, אבי הקונפוציאניזם הקוריאני, העלה אותו על נס. רן (קונפוציאניזם) מידות טובות מדיה וקבצים בנושא ג'ו שי בוויקישיתוף ג'ו שי, באתר אנציקלופדיה בריטניקה (באנגלית) כתבי ג'ו שי בפרויקט גוטנברג (באנגלית) שי ג'ו (1130-1200), דף שער בספרייה הלאומית צ'נג האו וצ'נג יי. 程顥 ו程頤.
הרקולס (סדרת טלוויזיה)

הרקולס (אנגלית: Disney's Hercules: The Animated Series) היא סדרת טלוויזיה מבית היוצר של חברת וולט דיסני שהופקה בשנת 1998. הסדרה מבוססת על סרט בשם זהה שהפיקו אולפני דיסני. לסדרה הופקה עונה אחת בלבד ובה 65 פרקים, הקשר של תוכן הסדרה למיתולוגיה היוונית קלוש מאד. עלילת הסדרה מתרחשת לפני שהרקולס פגש את מגארה, כאשר הרקולס היה מתאמן אצל פילוקטטס על מנת להפוך לגיבור. בהשוואה לסרט עלילת הסדרה מתרחשת במהלך השיר של פילוקטטס "התקווה האחרונה". רק הפרק "הרקולס והשנתון" מתרחש לאחר אירועי הסרט, כאשר הרקולס ומגארה כבר נשואים. עלילת הסדרה מתמקדת בהרקולס בזמן שהוא למד באקדמיית פרומתאוס יחד עם חבריו איקרוס וקסנדרה. ערך מורחב – הרקולס (דיסני) - דמויות "הרקולס והשנתון" הוא הפרק היחיד בסדרה שעלילתו מתרחשת לאחר אירועי הסרט ולא במהלכו. הפרק מתחיל כשהרקולס ומגארה נישאו ועברו לבית החדש שלהם. מג מוצאת מבין חפציו של הרקולס את השנתון המכיל כמה מהרפתקאותיו של הרקולס במהלך הלימודים (דבר שהרקולס רצה להסתיר מפניה, מפני שזה מאוד מביך אותו). בסוף אותו הפרק, הוא מקבל מהרמס, לאחר ששלח אותו לבית הוריה של מג, את השנתון שלה. הפרק מסתיים שהיא רודפת אחריו על מנת שלא יגלה דברים מביכים עליה. ערך מורחב – הרקולס והלילה הערבי "הרקולס והלילה הערבי" הוא פרק בסדרה שמציג קרוסאובר בין הרקולס לאלאדין. בפרק הופיעו שש דמויות מהסרט של דיסני "אלאדין". הכישוף של נאסירה שכובל את נשמתו של ג'אפר לעולם החיים מתבטל, וזה גורם לנשמתו של ג'אפר להגיע לשאול (עולם המתים). ג'אפר מנסה לשכנע את אל המתים האדס להחזירו לחיים. בהתחלה האדס אדיש אליו, אך לאחר שהם מגלים שלשניהם יש מכנה משותף, (ג'אפר רוצה לשלוט באגרבה במקום הסולטאן, אך אלאדין הצליח להביס אותו, והאדס רוצה לשלוט באולימפוס במקום זאוס, אך הרקולס הצליח להביס אותו.) האדס מחזיר לחיים את ג'אפר, והשניים משתפים פעולה נגד אלאדין והרקולס. ג'אפר מנסה לתקוף את הרקולס בעוד כאב ופחד מנסים לתקוף את אלאדין, אך הרקולס גובר על ג'אפר ואלאדין גובר על כאב ופחד. לאחר מכן ג'אפר והאדס חוטפים את איקרוס ואבו, ומפלילים את אלאדין והרקולס במעשה. כתוצאה מכך אלאדין והרקולס נלחמים זה בזה, אך לבסוף הם הופכים לחברים, לאחר שהם מגלים שג'אפר והאדס הם אלה שחטפו את איקרוס ואבו. אלאדין והרקולס יוצאים להציל את איקרוס ואבו, והם מצליחים להביס את ג'אפר. ג'אפר חוזר להיות נשמה, והנשמות שבסטיקס (נהר המתים) מושכות אותו אל תוך הסטיקס. "הרקולס 2: מאפס לנכס" הוא סרט המשך לסרט של דיסני משנת 1997 "הרקולס". הסרט יצא ב-31 באוגוסט 1998 והוא מבוסס על ארבעה פרקים מהסדרה. הסרט מציג את הפרק "הרקולס והשנתון" שהוא הפרק היחיד בסדרה שעלילתו מתרחשת לאחר אירועי הסרט הראשון ולא במהלכו. בפרק שמוצג בסרט מוחלפים זכרונותיו של הרקולס מלימודיו באקדמיית פרומתאוס בשלושה פרקים מלאים מהסדרה והם: "הרקולס והיום הראשון ללימודים", "הרקולס והגרים הנוקם" ו-"הרקולס והביקור מזאוס". הסדרה לקתה באי דיוקים בהשוואה למיתולוגיות היווניות. כך, לדוגמה, חלק מהדמויות מופיעות בשמות הלקוחים מרומית (לדוגמה - קופידון), אחרות משנות תפקידן מאלים לבני תמותה וכיוצא בזה ועלילות שונות מתערבבות זו בזו (לדוגמה, בסדרה שולבה עלילת מלחמת טרויה, על אף שהתרחשה על פי המיתולוגיה לאחר מותו של הרקולס). "הרקולס", במסד הנתונים הקולנועיים IMDb (באנגלית) "הרקולס", באתר Rotten Tomatoes (באנגלית) "הרקולס", באתר דיסני+ סדרות (באנגלית) "הרקולס", במסד הנתונים הקולנועיים KinoPoisk (ברוסית)
קמילה בורדונבה

קמילה בורדונבה רולדן (בספרדית: Camila Bordonaba Roldán; נולדה ב-4 בספטמבר 1984; גראן בואנוס איירס, ארגנטינה) הידועה בשם קמילה בורדונבה, היא שחקנית, זמרת-יוצרת, דוגמנית-עבר ובמאית תיאטרון ארגנטינאית. בורדונבה מוכרת בעיקר בתפקידיה בטלנובלות הארגנטינאיות של כריס מורנה: "קטנטנות", "המורדים" "משפחת פיירו" ו"פלוריסיינטה". בשנת 1996, כאשר הייתה בת 12, לוהקה לטלנובלת הילדים המצליחה "קטנטנות", שם גילמה את פטו בעונות 2–4, ואת קמילה בעונות 5–7. לאחר סיום צילומי העונה השביעית, השתתפה בורדונבה לראשונה בחייה בסרט קולנוע, "קטנטנות: הסרט". הטלנובלה "קטנטנות" זכתה להצלחה רבה גם בישראל, ולאחר צילומי הסרט, הגיעה בורדונבה לישראל יחד עם פליפה קולומבו, ממשתתפי הסדרה. בשנים 2002–2003 השתתפה בורדונבה בטלנובלה "המורדים", יחד עם בנחמין רוחאס בן זוגה שם גילמה את מריצה ספיריטו דמות ראשית שתוארה כפרובוקטיבית. גם טלנובלה זו זכתה להצלחה רבה בארץ, ויחד עם מספר משתתפי "המורדים" הגיעה בורדונבה לישראל פעמיים לסיבובי הופעות. כמו כן, לקחה בורדונבה חלק בלהקת ארווי (Erreway), שהוקמה בזמן הפקת סדרת "המורדים" וכללה עוד שלושה מהשחקנים הראשיים בסדרה: פליפה קולומבו, בנחמין רוחאס ולואיסנה לופילטו. נוסף על כך, לסדרה זו הופק סרט קולנוע, ששמו "המורדים: המסע אל החלום", אשר הופץ גם בישראל. בשנת 2004 השתתפה בורדונבה בטלנובלה "פלוריסיינטה" כפלומה. בשנת 2005 כיכבה יחד עם גוסטבו ברמודס בטלנובלה "אהבת נעורים", שם גילמה את סיסי. הסדרה לא הצליחה בארגנטינה, ולכן הופסקה מוקדם מן הצפוי. בשנת 2006 השתתפה בטלנובלה "הגלדיאטורים של פומפז'ה", שלא זכתה להצלחה, והסתיימה לאחר 24 פרקים בלבד. בשנת 2007 השתתפה בטלנובלה "משפחת פיירו", שם גילמה את דמותה של קרינה, לצדם של אוסבלדו לפורט, מריאנו מרטינס ופליפה קולומבו. בשנת 2008 שיחקה ב-"Atraccion X4" את דמותה של מלנה, לצדה של לואיסנה לופילטו. בשנת 2010 הקימה בורדונבה להקה בשם "LA MISS TIJUANA" עם פליפה ווילי לורנזו. בשנת 2011 כיכבה בסרט "Penumbra" לצד כריסטינה ברונדו. בסרט גילמה קמילה את דמותה של ויקטוריה. בורדונבה נולדה באל פאלומר, גראן בואנוס איירס, ארגנטינה כבת זקונים לנורה וחואן קרלוס בורדונבה, ולה שני אחים גדולים, רודריגו ומלינה. בשנים 1998–2004 בזמן הסדרה "קטנטנות" ו "המורדים" הייתה בזוגיות עם השחקן בנחמין רוחאס. בשנת 2012 פרשה בורדונבה מעולם המשחק, ועברה לברילוצ'ה עם בן זוגה, ממנו נפרדה מאוחר יותר. קמילה בורדונבה, במסד הנתונים הקולנועיים IMDb (באנגלית) קמילה בורדונבה, באתר AllMovie (באנגלית) קמילה בורדונבה, באתר Rotten Tomatoes (באנגלית)
רב כהנא (הרביעי)

רב כהנא (הרביעי) היה אמורא בבלי, בן דודו של רב אשי וראש ישיבת פומבדיתא משנת ד'קנ"ו (395) עד שנת ד'קע"ג (414) הוא היה בדורם של רב פפא ורב הונא בריה דרב יהושע, והעריך אותם, כאשר אחד מתלמידיו שאל אותו שאלות באגדה הוא הוכיח אותו על שאינו לומד לפני רב פפא ורב הונא בריה דרב יהושע שעוסקים באגדות שקיבלו מרב חסדא ורבה בריה דרב הונא. הוא נשא ונתן עם רב אשי בהלכה. תלמוד בבלי, מסכת שבת, דף פ"ט, עמוד א'. תלמוד בבלי, מסכת ברכות, דף כ"ד, עמוד א', תלמוד בבלי, מסכת מנחות, דף ק"ו, עמוד א'. ערך זה הוא קצרמר בנושא אמוראים. אתם מוזמנים לתרום לוויקיפדיה ולהרחיב אותו.
ולדימיר ארנולד

ולדימיר ארנולד (רוסית: Владимир Игоревич Арнольд; ‏12 ביוני 1937 – 3 ביוני 2010), היה מתמטיקאי יהודי-רוסי. ידוע בעיקר בזכות משפט קולמוגורוב-ארנולד-מוזר המטפל בתורת היציבות של מערכות המילטוניות. תרם רבות גם בתורת המערכות הדינמיות, תורת הקטסטרופות, טופולוגיה, גאומטריה אלגברית, מכניקה קלאסית ותיאורית הסינגולריות. בשנת 1957 הציג את הפתרון לבעיה השלוש-עשרה של הילברט. נולד ב-12 ביוני 1937 באודסה, אז בברית המועצות. אימו הייתה יהודייה. כבר בגיל 20, כתלמידו של אנדריי קולמוגורוב באוניברסיטת מוסקבה הצליח להוכיח שכל פונקציה רציפה בעלת מספר משתנים, ניתן להציג כהרכבה של מספר סופי של פונקציות בשני משתנים ובכך לפתור את הבעיה ה-13 של הילברט. את לימודיו באוניברסיטת מוסקבה הוא השלים בשנת 1959, ובין 1965 ו-1986 שימש שם כפרופסור. עבר לעבוד במכון סטקלוב למתמטיקה והתקבל כחבר באקדמיה הרוסית למדעים בשנת 1990. זוקפים לזכותו של ארנולד את הפיכת הטופולוגיה הסימפלקטית לענף נפרד. השערת ארנולד על מספר נקודות השבת של סימפלקטומורפיזמים המילטוניים דחפה לפיתוח הומולוגיית פלור. ארנולד ידוע בסגנון כתיבה בהיר. הוא הצליח לשלב הסברים אינטואיטיביים בנושאים מתמטיים, ובכך יצר סגנון הוראה מיוחד. בהרבה מהספרים שהוא כתב, הוא הצליח להסביר נושאים מתמטיים בעזרת גישה גאומטרית, לדוגמה למשוואות דיפרנציאליות רגילות. יש הטוענים כי השיטה של ארנולד מסבירה את העקרונות של התאוריה, אבל לא מספקת הוכחה של ממש. ארנולד היה מבקר חריף של המגמה להפשטה במתמטיקה, זו המיוצגת בעיקר על ידי אסכולת בורבאקי. עבד עד יום מותו ב-(2010), כמרצה במכון סטקלוב במוסקבה, ובאוניברסיטת דופין פריז. נכון ל-2006, היה לארנולד מדד הציטוטים הגבוה ביותר בין המדענים הרוסיים וה-h-index שלו עומד על 40. בין תלמידיו הבולטים ניתן לציין את אלכסנדר גיבנטל וויקטור ואסילייב. ארנולד נפטר ב-3 ביוני 2010 בפריז, ממחלת דלקת הצפק (peritonitis), ימים ספורים לפני יום הולדתו ה-73. דוקטור לשם כבוד מאוניברסיטת מדריד (1994) פרס שאו במדעי המתמטיקה (2008) פרס קראפורד (1982) פרס קראפורד במתמטיקה (1982) פרס שאו (2008) חבר זר של החברה המלכותית (30 ביוני 1988) דוקטור לשם כבוד (1994) פרס דני היינמן לפיזיקה מתמטית (2001) פרס וולף למתמטיקה (2001, 2001) פרס לנין (1965) פרס לובצ'בסקי (1992) פרס הפדרציה הרוסית (2007) פרס הארווי (1994) עמית האקדמיה האמריקאית לאמנויות ולמדעים עיטור ההצטיינות למען המולדת דרגה רביעית פרס לנין בשנת 1965 יחד עם אנדריי קולמוגורוב האסטרואיד 10031 Vladarnolda, נקרא על שמו. לשון ארנולד מדיה וקבצים בנושא ולדימיר ארנולד בוויקישיתוף אתר האינטרנט הרשמי של ולדימיר ארנולד ולדימיר ארנולד, באתר פרויקט הגנאלוגיה במתמטיקה ולדימיר ארנולד, באתר MacTutor (באנגלית) ולדימיר ארנולד, באתר dblp עמוד הבית של ולדימיר ארנולד קורות חיים קצרים של ארנולד על הוראת מתמטיקה, טקסט המדבר על גישתו של ארנולד להוראת המתמטיקה תלמידו של ולדימיר ארנולד מספר על האדם והמתמטיקאי ולדימיר ארנולד, באתר "Find a Grave" (באנגלית) Vladimir Arnold Dies at 72; Pioneering Mathematician, הניו יורק טיימס, 11 ביוני 2010
טום מיקס

תומאס אדווין מיקס (באנגלית: Thomas Edwin Mix; ‏6 בינואר 1880 - 12 באוקטובר 1940) היה שחקן קולנוע וראינוע אמריקאי ששיחק ברבים מסרטי המערבונים הראשונים. הוא השתתף ב-336 סרטים בין שנת 1910 ל-1935. מיקס היה כוכב העל הראשון של המערבונים בהוליווד, ונחשב כמי שהגדיר את הז'אנר עבור השחקנים הקאובוים שבאו אחריו. מדיה וקבצים בנושא טום מיקס בוויקישיתוף טום מיקס, במסד הנתונים הקולנועיים IMDb (באנגלית) טום מיקס, באתר AllMovie (באנגלית) טום מיקס, במסד הנתונים הקולנועיים KinoPoisk (ברוסית) טום מיקס, באתר "Find a Grave" (באנגלית) טום מיקס, באתר אנציקלופדיה בריטניקה (באנגלית) ערך זה הוא קצרמר בנושא אישים ובנושא קולנוע. אתם מוזמנים לתרום לוויקיפדיה ולהרחיב אותו.
כרומודינמיקה קוונטית על סריג

כרומודינמיקה קוונטית על סריג היא שיטה לפתרון בעיות בכרומודינמיקה קוונטית הכוללות קווארקים וגלואונים. בשיטה זו מחלקים את המרחב-זמן לרשת בדידה וסופית של נקודות שבהן פותרים את המשוואות. כרומודינמיקה קוונטית היא התורה המסבירה את מקורו של הכוח הגרעיני החזק, והיא תורת שדות קוונטית. בכרומודינמיקה קוונטית באנרגיות נמוכות לא ניתן להשתמש בתורת ההפרעות, המשמשת לחישובים בתורות שדה קוונטיות אחרות, עקב קבוע הצימוד החזק שהוא גדול באנרגיות נמוכות. חישובים אופייניים בחישובי סריג הם למשל מסה של חלקיקים מורכבים (כגון מזונים). לחלופין, ניתן בעזרת מדידת מסת חלקיקים מורכבים וחישובי סריג, לחשב את מסת הקווארקים הבודדים. מסת קווארק אינה ניתנת למדידה, כיוון שקווארקים לא נמצאים חופשיים בטבע אלא תמיד מסתדרים בחלקיקים מורכבים ונטולי מטען צבע. את המרחב ("הרצף", continuum) מחליפים בסריג. צעד הסריג נקרא לרוב a וגודל הסריג הכולל הוא האורך בכל אחד מארבעה הממדים,   L x ⋅ L y ⋅ L z ⋅ T {\displaystyle \ L_{x}\cdot L_{y}\cdot L_{z}\cdot T} . בגבולות הסריג מציבים תנאי שפה מחזוריים. את הנגזרת הרגילה מחליפים בנגזרת בדידה,   ∂ μ ϕ ( x ) → 1 a [ ϕ ( x + a μ ^ ) − ϕ ( x ) ] {\displaystyle \ \partial _{\mu }\phi (x)\rightarrow {\frac {1}{a}}[\phi (x+a{\hat {\mu }})-\phi (x)]} . תחילה מחשבים את הקונפיגורציות של הגלואונים, שגם תלויות בקווארקים, בעזרת דגימה של הפעולה בשיטת מונטה קרלו. לאחר קבלת הקונפיגורציות מחשבים את הגדלים הרצויים, בעזרת פונקציות קורלציה של השדות החיצוניים המשתתפים בתהליך. למשל, לחישוב מסה של מזון, מחשבים את הקורלטור של שני מזונים זהים. לשם קבלת גדלים פיזיקליים נדרש כיול הסריג על פי גדלים פיזיקליים מדודים. לרוב צעד הסריג אינו גודל קבוע אלא מכוייל על פי קבוע הצימוד, ותכונה של הפאיון כמו המסה או מקדם הצורה (form factor). השגיאות המרכזיות בחישוב נובעות מהדיסקרטיזציה, ולכן תלויות בצעד הסריג - אפשר לראות את התלות בפיתוח לטור על פי צעד הסריג. כדי לשפר את החישוב לתוצאה מדויקת יותר, ניתן לבטל את התוצאות בסדרים הנמוכים בטור. כיום נהוג לבטל את הסדר הראשון (התלוי ליניארית ב-a), כך שהשגיאה הגדולה ביותר תלויה ב- a 2 {\displaystyle a^{2}} . מסת הקווארקים הקלים, u ו-d משפיעה מאוד על הזמן של החישוב. מסה קלה יותר פירושה זמן חישוב ארוך יותר, ולכן המסות הנהוגות כיום גבוהות מהמסות האמיתיות. ההפרש בין המסה האמיתית למסה המחושבת הוא שגיאה נוספת בחישוב. גודל הסריג הסופי (L) גם הוא יוצר שגיאה. בחישובים בהם השגיאה הזו משמעותית משפרים גם את הסדר הראשון ב-L. השגיאה הסטטיסטית בחישוב היא השגיאה הנובעת מהשוני בין הקונפיגורציות השונות של הגלואונים. מדיה וקבצים בנושא כרומודינמיקה קוונטית על סריג בוויקישיתוף
קורנמוז

קורנמוז (Cornamuse) הוא כלי נשיפה עם פייה כפולה מתקופת הרנסאנס. הפייה מושחלת אל חלקו העליון של הכלי ונמצאת תחת מכסה. למכסה יש פתח בצידו או בראשו אליו נושפים. לקורנמוז הבס יש כמה דגמים ובהם פתח נשיפה בראש המכסה, פייה מוארכת או פתח אליו מחוברת צינורית ובקצה פייה. הכלי דומה בדרכים רבות לקרומהורן ולראושפייפה, אבל בשונה מהם, הפעמון של הקורנמוז סגור ולכן צליל הכלי הרבה יותר שקט ועדין. למרות זאת, ניתן להסיר את הפקק בתחתית הפעמון לקבלת צליל חזק יותר. בספרו "סינטגמה מוזיקום" מתאר מיכאל פרטוריוס את צלילו של הקורנמוז כ ”די דומה לזה של קרומהורנים, אבל שקט ונעים יותר ורך מאוד”. אף כלי לא שרד מתקופת הרנסאנס וכל הכלים המיוצרים כיום הם רפרודוקציות המבוססות על ציורים ועל תיאורו של פרטוריוס. בדומה לכלי נשיפה אחרים מהתקופה יש כלי סופרן, אלט טנור ובס. מנעד הכלי הוא אונדצימה (סופרן וטנור מדו עד פה, אלט ובס מפה עד לה). האצבועים זהים לאלה שבשימוש בקרומהורנים או בחליליות. ישנם מספר צלילים שיש להשתמש באצבועים חליפיים כדי לשמור על האינטונציה. מדיה וקבצים בנושא קורנמוז בוויקישיתוף ערך זה הוא קצרמר בנושא מוזיקה. אתם מוזמנים לתרום לוויקיפדיה ולהרחיב אותו.
הסכם סטולבובו

הסכם סטולבובו הוא הסכם שלום שנחתם ב-9 במרץ 1617 בין רוסיה הצארית לבין שוודיה וסיים את מלחמת אינגריה שהחלה בשנת 1610. נציגי ג'יימס הראשון, מלך אנגליה היו המתווכים בין הצדדים. שיחות השלום החלו עוד בינואר 1616, מיד לאחר סיומה המעשי של הלחימה. לאחר כחודשיים של משא ומתן, הסתיימו השיחות ללא הסכמה. יחד עם זאת, היה ברור שאין מקום להמשך הלחימה ולכן כעבור כמעט שנה, התחדשו השיחות בכפר סטולבובו. לאחר כחודשיים נחתם החוזה. הנקודות העיקריות בהסכם היו: השוודים מפנים את כוחותיהם מהעיר נובגורוד וסביבותיה והשטח חוזר לשליטה רוסית. השטחים לאורך החוף של הים הבלטי, אינגריה ושטחים באזור קרליה הועברו לשליטה שוודית. הרוסים התחייבו לשלם לשוודיה כ-20,000 רובל (כ-1,000 ק"ג כסף). הסוחרים מורשים לפתוח בתי מסחר במספר ערים. סוכם על חילופי שבויים. אנשי האצולה הרוסית בשטחים שהועברו לשליטה שוודית יכולים לעבור לרוסיה עם כל רכושם. הרוסים ויתרו על הניסיונות להחזיר לעצמם שליטה בליבוניה. שוודיה ראתה בנוסח החוזה הצלחה גדולה - שטחים משמעותיים הועברו לשליטתה, היא הצליחה לנתק את רוסיה הצארית מהים הבלטי והגבול בין המדינות עבר בקו הטבעי של האגמים. למרות התנאים הקשים, גם הממשל הרוסי היה מרוצה מנוסח ההסכם. העיר נובגורוד וסביבותיה חזרו לרוסיה הצארית. סיום הלחימה אפשר לצבא להתרכז בלחימה מול האיחוד הפולני-ליטאי. הגבולות שהוגדרו בחוזה היו בתוקף עד למלחמת הצפון הגדולה שהחלה בשנת 1700. הסכם סטולבובו, באתר אנציקלופדיה בריטניקה (באנגלית)
אלגברה דיפרנציאלית מדורגת

במתמטיקה, ובמיוחד באלגברה דיפרנציאלית ובאלגברה הומולוגית, אלגברה דיפרנציאלית מדורגת היא קומפלקס שרשרת אשר יש עליו מבנה נוסף של כפל אשר מקיים כלל לייבניץ מדורג. אלגברה דיפרנציאלית מדורגת היא אלגברה מדורגת A ביחד עם העתקת דיפרנציאל אדיטיבית d מדרגה 1- המקיימת: d ∘ d = 0 {\displaystyle \,d\circ d=0} d ( a ⋅ b ) = ( d a ) ⋅ b + ( − 1 ) | a | a ⋅ d ( b ) {\displaystyle \,d(a\cdot b)=(da)\cdot b+(-1)^{|a|}a\cdot d(b)} על פי התנאי הראשון, A היא קומפלקס שרשרת, ואילו על פי התנאי השני, הדיפרנציאל מקיים כלל לייבניץ מדורג. קומפלקס קוזול של חוג A ביחס לקבוצת איברים הוא אלגברה דיפרנציאלית מדורגת. האלגברה הטנזורית של מרחב וקטורי מעל שדה היא אלגברה דיפרנציאלית, כאשר פעולת הדיפרנציאל מוגדרת בדומה לזו של קומפלקס קוזול. אחד השימושים החשובים לאלגבראות דיפרנציאליות מדורגות הוא שימוש בהן כמעין רזולוציות לחוגים. באלגברה הומולוגית מקובל להחליף מודול "בעייתי" M בקומפלקס שמורכב ממודולים בעלי התנהגות יפה שהוא קוואזי-איזומורפי לו (כלומר - הקומפלקס הוא רזולוציה של M). בדומה לכך, אם לחוג נתון A יש תכונות "בעייתיות", לעיתים ניתן להחליפו באלגברה דיפרנציאלית מדורגת B שהיא קוואזי-איזומרפית לו ובעלת "התנהגות יפה יותר". מתברר שהקטגוריה הנגזרת של מודולים מעל A שקולה לקטגוריה הנגזרת של מודולים מדורגים דיפרנציאלים מעל B, ולכן במקום לעשות אלגברה הומולוגית מעל החוג ה"בעייתי" A, אפשר לעבוד מעל האלגברה B.
גוריי

גורַיי (בפולנית: Goraj; ביידיש: גאריי) הוא כפר בדרום-מזרח פולין, במחוז בילגוריי, כ-60 ק"מ מדרום ללובלין וכ-20 ק"מ מבילגוריי, בו מתגוררים כ-1,000 תושבים. היישוב גוריי נזכר לראשונה בתעודות מהמאה ה-14, וסמוך למועד זה הוענקו לו זכויות עיר, אשר אושרו בידי המלך ולדיסלב השני יגיילו. בסוף המאה ה-16 עבר היישוב לבעלות האציל יאן זמויסקי. במאה ה-17 נהרס היישוב כתוצאה מפלישות הקוזקים. בחלוקת פולין הועבר היישוב לשליטת אוסטריה, ומשנת 1815 נכלל בשטחי פולין הקונגרסאית. בשנת 1837 פרצה ביישוב שרפה גדולה שכילתה את רוב בתיו, ובשנת 1869 הוחזר היישוב למעמד של כפר. מסוף המאה ה-19, עם חיבור היישוב לרשת מסילות הברזל, הואצה התפתחותו הכלכלית. התיעוד הראשון לישיבת יהודים ביישוב הוא משנת 1626, ובפרעות ת"ח ות"ט נפגעו יהודי היישוב מכנופיותיו של חמלניצקי. בסוף המאה ה-18 הוקם ביישוב בית כנסת מפואר מעץ, ובמהלך המאה ה-19 גדל היישוב היהודי בגוריי, וחלק מאנשיו התפרנסו מסחר בעצים. אחד מבניה המפורסמים של גוריי הוא הרב מנחם מנדל מורגנשטרן, אשר נודע כרבי מקוצק. במהלך מלחמת העולם הראשונה סבלו יהודי היישוב ממעשי ביזה מצד החיילים הרוסים ומהפצצותיהם את הכפר, ובנובמבר 1918 סבלו יהודי הכפר מהתעמרות מצד החיילים הפולנים. כתוצאה מכך, רבים מיהודי הכפר עזבו אותו. בסיוע ארגונים מקומיים ויוצאי הכפר בארצות הברית השתקמה הקהילה בכפר, ובין מלחמות העולם התגברה בו הפעילות הציונית, וקבוצה קטנה ממנו אף עלתה לארץ ישראל. כמו כן, פעלה ביישוב אגודת ישראל, אשר הפעילה בו בית ספר מרשת בית יעקב. בשנים אלו נמנו בכפר כ-400 יהודים. בשנות השלושים סבלו יהודי הכפר ממעשי אנטישמיות מצד שכניהם הפולנים, שכללו יידויי אבנים וניפוץ שמשות בבתיהם. באמצע ספטמבר 1939 נכבש הכפר בידי הגרמנים, ועם כניסתם אליו, החלו לחטוף יהודים לעבודות כפייה. תוך תקופה קצרה הגיעו לכפר פליטים יהודים מפרמפול הסמוכה, ובאפריל 1941 הובאו לגוריי כ-800 יהודים מבילגוריי. לאחר פרוץ מבצע ברברוסה הוטלו על יהודי הכפר הגבלות תנועה, ונאסר עליהם לצאת מהכפר. באוקטובר 1942 הציתו הגרמנים את בתי היהודים בכפר, והעבירו את יהודי היישוב לפרמפול. משם, הוצעדו עם יהודי המקום כ-22 ק"מ עד תחנת הרכבת בזווייז'ינייץ, וממנה שולחו בקרונות משא למחנה ההשמדה בלז'ץ. הסופר וחתן פרס נובל יצחק בשביס-זינגר פרסם ב-1937 את ספרו השטן בגוריי העוסק כולו בקורות העיירה ויהודיה במאה ה-17 בתקופת שבתאי צבי. מדיה וקבצים בנושא גוריי בוויקישיתוף אתר האינטרנט הרשמי של גוריי גוריי ב אתר מרכז מורשת יהדות פולין "גוריי", באתר השטעטל הווירטואלי גוריי (פולין), דף שער בספרייה הלאומית
רוחב סרט (פירושונים)

האם התכוונתם ל... רוחב סרט – רוחב של תחום תדרים (ההפרש בין התדר הגבוה ביותר לתדר הנמוך ביותר בתחום מסוים) רוחב פס – כמות הנתונים שניתן להעביר בקו תקשורת בזמן נתון. סרט צילום – רוחבו של סרט צילום המשמש לצילום סרט קולנוע
טריק דאדי

טריק דאדי (באנגלית: Trick Daddy; נולד ב-23 בספטמבר 1973) הוא שם הבמה של מוריס יאנג, ראפר אמריקאי ממיאמי. יאנג נולד במיאמי, פלורידה. שנים רבות פעל יאנג במחתרת המקומית של ההיפ הופ ופרץ לתודעה הציבורית בשנת 1996 כאשר השתתף בשירו של לותר קמפל "Scarred" שהפך ללהיט גדול. הראפר הצעיר והלא מוכר זכה להתעניינות אצל מאזינים וחברות תקליטים. זמן קצר לאחר צאת השיר חתם יאנג בחברת התקליטים 'Slip-n-Slide Records'. אלבום הבכורה שלו "Based on a True Story", שיצא בשנת 1997 תחת השם טריק דאדי דולרס הצליח במידה בינונית. לקראת האלבום השני שלו, "www.thug.com" שיצא שנה לאחר מכן הוא הוריד את ה'דולר' משמו ונותר 'טריק דאדי'. הסינגל הראשון והיחידי מהאלבום, "Nann Nigga" הפך ללהיט והגיע למקום השלישי במצעד ההיפ הופ של בילבורד. בשנת 2000 החתימה אטלנטיק רקורדס את טריק דאדי והוציאה את אלבומו השלישי, "Book of Thugs: Chapter AK Verse 47". הסינגל החשוב והמצליח ממנו הוא "Shut Up". בהמשך מכל אלבום יצא לטריק דאדי לפחות סינגל אחד שהצליח מאוד. האלבום הרביעי שלו, "Thugs Are Us" יצא בשנת 2001 וכלל את הסינגל "I'm a Thug". האלבום החמישי שלו "Thug Holiday" שיצא בשנת 2003 כלל את הסינגל "In da Wind" שהוכרז על ידי המבקרים[דרוש מקור] כשיר המעניין ביותר שלו. בשנת 2004 יצא אלבומו השישי "Thug Matrimony: Married to the Streets" בו הסינגל "Let's Go", הדואט עם טוויסטה בהפקת ליל ג'ון בו הוא מסמפל את הגיטרה של אוזי אוסבורן מהשיר "Crazy Train". זה השיר המצליח ביותר של טריק עד כה. באותה שנה הוא השתתף בשיר "What's Happnin!" של Ying Yang Twins שזכה להצלחה. בשנת 2006 יצא אלבומו השביעי Back" by Thug Demand" עם הסינגל "Tuck Ya Ice" אשר לא הצליח כמו הסינגלים הקדומים. בין האלבום השביעי לאלבומו הבא Finally Famous: Born a Thug, Still a Thug הוא השתתף בשירים רבים של חברים כמו דיג'יי חאלד, פיטבול, ריק רוס. האלבום "Finally Famous: Born a Thug, Still a Thug" יצא בספטמבר, 2009 בחברת התקליטים העצמאית שלו, Dunk Ryders Records. בשנת 2009 השתתף טריק דאדי בסרט עוד יום אחד, בתור רומאן, סוחר סמים ערמומי ורודף נשים. הסרט עוסק בהצטלבות חייהם של ראפר צעיר ושאפתן וראפר ותיק ומצליח במשך יום שלם. טריק דאדי סובל ממחלת הלופוס, אך הוא הפסיק את הטיפול הרפואי בטענה כי הוא איננו מועיל לו. 1997 Based on a True Story 1998 www.thug.com 2000 Book of Thugs: Chapter AK Verse 47 2001 Thugs Are Us 2002 Thug Holiday 2004 Thug Matrimony: Married to the Streets 2006 Back by Thug Demand 2009 Finally Famous: Born a Thug, Still a Thug אתר האינטרנט הרשמי של טריק דאדי טריק דאדי, ברשת החברתית אקס (טוויטר) טריק דאדי, במסד הנתונים הקולנועיים IMDb (באנגלית) טריק דאדי, באתר ספוטיפיי טריק דאדי, באתר AllMusic (באנגלית) טריק דאדי, באתר MusicBrainz (באנגלית) טריק דאדי, באתר Discogs (באנגלית) טריק דאדי, באתר Songkick (באנגלית) טריק דאדי, באתר Genius טריק דאדי, באתר בילבורד (באנגלית) אתר האינטרנט הרשמי של טריק דאדי
כדורגל שולחן

כדורגל שולחן הוא משחק שולחן המיועד לשניים עד ארבעה שחקנים, המבוסס על עקרונות משחק הכדורגל. המשחק מדמה משחק כדורגל, בין שתי קבוצות של בובות שחקנים המסתובבים על גבי מוטות ומטרתם לפגוע בכדור ולהכניס אותו לשער היריב. באנגלית מכונה המשחק פוסבול (Foosball). המשחק קיים בגרסאות שונות כבר משנות ה-90 של המאה ה-19, אולם הוא הומצא כפי שהוא מוכר כיום ב-1921 על ידי הארולד סיריס טורטון (Harold Searles Thorton), ונרשם כפטנט בבריטניה ב-1923. טורטון שהיה אוהד שרוף, רצה להמציא משחק דמוי כדורגל שניתן לשחק בבית. קופסת גפרורים שימשה לו כהשראה. דודו האמריקאי של הארולד, לואיס, הושפע מהרעיון ורשם אותו כפטנט בארצות הברית ב-1927 שם הפך המשחק לפופולרי ביותר. גודלו של שולחן כדורגל מקצועי הוא: 152 ס"מ אורך, 46 ס"מ רוחב ו-80 ס"מ גובה, אולם קיימים גם דגמים מוקטנים המיועדים למשחק נוער וילדים. השולחן תחום מכל צדדיו ולו 8 צירים עם שחקנים, ושני שערים. לצורך "הגשת" הכדור לתחילת המשחק קבועים שני חורים בצידי המגרש דרכם מכניסים את הכדור. כל שחקן שולט ב-4 צירים ועליהם אחד עשר שחקנים המחוברים לציר במותניהם באופן המאפשר לסובב את השחקן. חלוקת השחקנים לצירים: בעזרת הצירים יכול השחקן להזיז את שחקניו לצדדים ולהגן על השער, או "לבעוט" על ידי סיבוב השחקן. המשחק נפוץ במועדוני ביליארד, ובמועדוני פעילות לנוער. המשחק נזכר בסדרה "חברים" כמשחק האהוב על ג'ואי וצ'נדלר. סרט אנימציה ארגנטינאי בשם "שפיצים" עוסק בבובות של שולחן כדורגל. באחד מפרקי הסדרה "סיפורי סומסום" צחי (דרור קרן) בנה שולחן כדורגל עם בובות כדורגל בצורת צפרדעים. מערכון של "הקומדי סטור" עסק בשולחן כדורגל. אחד התשדירים נגד אלימות ששודרו בשנות האלפיים המוקדמות בטלוויזיה החינוכית בכיכובם של ג'יל בן דוד ואסתי זקהיים היה סביב שולחן כדורגל. ערך זה הוא קצרמר בנושא משחקים. אתם מוזמנים לתרום לוויקיפדיה ולהרחיב אותו.